Meghan Cremer-verhoor beginMegan Cremer. Die lankverwagte verhoor van die verdagte wat teregstaan vir die moord op Meghan Cremer (29) van Philippi, Kaapstad, begin vandag (Maandag) in die Wes-Kaapse hooggeregshof. Jeremy Sias is die enigste verdagte in die moordsaak en staan tereg op aanklag van moord, roof met verswarende omstandighede, diefstal en dwarsboming van die gereg. Hy was ŉ werknemer op die plaas waar Cremer ten tyde van haar moord gewoon het. Die verhoor is verskeie kere uitgestel weens die pandemie en Sias wat sy regsverteenwoordigers die trekpas gegee het. Jeremy Sias (Foto: Twitter) Maroela Media het vroeër berig Cremer, ’n kranige perderuiter en bakkerybestuurder van Philippi, is op 3 Augustus 2019 in haar kothuis op die Vaderlandsche Rietvlei-perdeplaas waar sy gewoon het, aangerand en verwurg. Haar liggaam is daarna in die bagasieruim van haar wit Toyota Auris gelaai en by ’n sandmyn in Philippi gestort. Volgens die staat het Sias dié betrokke dag Cremer in haar kothuis met ’n blou lint verwurg, waarna hy met haar in die bagasieruim van haar motor rondgery het op soek na ’n plek om haar liggaam te stort. Cremer se liggaam is dae later met die blou lint om haar nek aangetref. Sias is ŉ paar dae later in hegtenis geneem in verband met Cremer se moord.